Gedenkdiens vir metropolisielede wat ‘dronkbestuurder’ agternasitDrie lede van die Tshwane-metropolisie het op die toneel gesterf. (Foto: TMPD) Die Tshwane-metropolisie (TMPD) hou vandeesweek ŉ gedenkdiens vir drie van sy lede wat oor die naweek dood is toe ŉ vermeende dronkbestuurder reg van voor teen hulle vasgery het. Die voorval het Sondag in die vroeë oggendure in die Pretoriase middestad plaasgevind. Sr.supt. Isaac Mahamba, woordvoerder van die Tshwane-metropolisie, het Dinsdag gesê die gedenkdiens sal Woensdag by die TMPD se hoofkantoor in WF Nkomostraat aan die weste van die Pretoriase middestad gehou word. Slegs 50 persone sal ingevolge afsonderingsregulasies egter in die lokaal toegelaat word. Die dra van maskers en die handhaaf van sosiale afstand is verpligtend in die lokaal, het Mahamba gesê. Die identiteit van die drie metropolisiebeamptes word in dié stadium steeds van die publiek weerhou. (Foto: TMPD) Maroela Media het vroeër berig ander beamptes het die oggend van die voorval gesien hoe ŉ motoris omstreeks 02:00 roekeloos teen die aankomende verkeer in die Pretoriase middestad inry. Die beamptes het die motoris, wat in ŉ westelike rigting gery het, probeer voorkeer, maar die voertuig het weggejaag en die beamptes het dit agternagesit. Die beamptes het bystand van hul kollegas ontbied en nóg ŉ voertuig van die metropolisie in dieselfde omgewing het by die jaagtog aangesluit. Dié voertuig het op die N4 tussen Transoranjeweg en Rebeccastraat in die weste van Pretoria reg van voor teen die voertuig wat weggejaag het, vasgery. Al drie beamptes en die motoris wat aanvanklik weggejaag het, het op die toneel gesterf. ŉ Vrou wat saam met die motoris in die motor was, is na ŉ hospitaal vir behandeling geneem. Verskeie drankbottels, sommige leeg en sommige daarvan vol, is in die motoris se voertuig gevind.